**Maľovanie kraslíc – oblepovanie bavlnkami**

Kraslice, alebo jednoducho povedané zdobené vajíčka, patria k najstarším prejavom ľudovej kultúry a na Slovensku sú neodmysliteľne spojené s Veľkou nocou. Jednou z jednoduchších techník zdobenia kraslíc je ich oblepovanie rôznymi materiálmi. Pôvodne sa oblepovalo sietinou - močiarnou trávou, resp. jej dužinou a slamou. Dnes sa vajíčka oblepujú vlnou, perlovkou, bavlnkami, lepenými kúskami látky, novinami a pod. Tu už pracuje predstavivosť a fantázia súčasných tvorcov.

 Potrebujeme:

* vyfúknuté vajíčka
* lepidlo, štetec
* vlhčenú vreckovku alebo handričku
* bavlnky, melírované perlovky, konopné motúziky, krajka, saténovú stužku

**Maľovanie kraslíc – oblepovanie bavlnkami – postup práce:**

Najskôr vyfúknuté vajíčko odmastíme s vodou s prídavkom prípravku na umývanie riadu a necháme vyschnúť. Po uschnutí po troške nanášame lepidlo. Na lepidlo postupne namotávame bavlnku tak, aby celé vajíčko bolo oblepené bavlnkou. Nakoniec môžeme dozdobiť krajkou a saténovou mašličkou. Veľmi pekné kraslice vytvoríme použitím melírovanej perlovky, je to trošku zdĺhavé a treba mať trpezlivosť, no výsledok stojí za to.



